Vroue skeep gesondheid af tydens pandemie - WelstandWelstand
Tuis / Advies / Vroue skeep gesondheid af tydens pandemie
Onlangse meningspeilings het bevind dat vroue hul gesondheid tydens die Covid-19-pandemie afskeep deur onder meer doktersbesoeke uit te stel en nie vir roetine-ondersoeke te gaan nie.
Suid-Afrikaanse vroue word gemaan om nie hul gereelde ondersoeke af te skeep in die lig van die voortdurende pandemie nie. Daar is onder meer bevind dat baie vroue 'n besoek aan hul dokter uitstel vir enigiets wat nie onmiddellik ongemaklik of merkbaar is nie, wat die risiko van ongediagnoseerde siektetoestande laat toeneem.
Daar is ook navorsing wat bevind het dat vroue se welstand aansienlik gedaal het sedert die begin van die pandemie aangesien hulle baie meer rolle moet vertolk, wat 'n impak op hul geestesgesondheid het.
Dr. Emmanuel Majachani, 'n spesialisginekoloog by die Netcare Sunninghill-hospitaal, sê daar is opgemerk dat vroue hul gesondheid in gevaar stel, veral as dit kom by baie algemene en ernstige siektes, soos servikale kanker.
"Servikale kanker is die tweede mees algemene tipe kanker en die grootste oorsaak van kankerverwante sterftes onder Suid -Afrikaanse vroue. Dit hoef egter nie 'n doodsvonnis te wees nie, aangesien dit behandelbaar is as dit in 'n vroeë stadium deur 'n eenvoudige Pap-smeer opgespoor word. Die gebrek aan gereelde ondersoeke het daartoe gelei dat hierdie verskriklike statistiek 'n vermybare werklikheid geword het vir soveel vroue daar buite."
Volgens Majachani is daar is in die vroeë stadiums van servikale kanker nie noodwendig enige simptome nie. "Dit is nog 'n rede waarom 'n Pap-smeer gereeld gedoen moet word, sodat enige kankerselle vroeg opgespoor kan word en die behandeling kan begin.
"Hoewel kankerbehandeling dramaties gevorder het, is dit eenvoudig nie die moeite werd om die risiko te loop om roetine-ondersoeke oor te slaan nie. Ons as medici wil sien dat ons pasiënte beheer oor hul gesondheid neem en dit 'n prioriteit maak, sodat onnodige tragedies vermy kan word."
'n Onlangse meningspeiling deur 1st for Women het bevind dat minder vroue ook die afgelope paar maande vir 'n mammogram gegaan het weens die vrees om Covid-19 te kry of weens finansiële rede wat met die pandemie te doen het.
Die gevolg is 'n drastiese afname in roetine-mammogramme wat wêreldwyd gerapporteer is, wat weer tot gevolg het dat gevalle van kanker eers in die gevorderde stadium van die siekte gediagnoseer word. Vroeë opsporing is egter noodsaaklik ten einde vinniger met behandeling te begin en sterfte te voorkom.